এবার সলমন খানের আসল পরীক্ষা। এতদিন নিছক মজার ছলেই তিনি সেলুলয়েডে বডি-সডি দেখিয়েছেন। কিন্তু, এবার যে ছবিতে তিনি অভিনয় করতে চলেছেন, তার বিষয়ই ‘মেল স্ট্রিপটিজ’। 

আর এই ছবির গল্প এক বাঙালির সত্যিকারের জীবনকে ঘিরে। সোমেন বন্দ্যোপাধ্যায় নামে এই বাঙালি আজ থেকে চার দশক আগে আমেরিকায় নৈশজীবনে হইচই ফেলে দিয়েছিলেন। কলকাতার অতি নিম্নবিত্ত পরিবারে জন্মানো সোমেন অর্থলাভের আশায় পাড়ি দিয়েছিলেন আমেরিকায়। তার পর সোমেন যা করেছিলেন, তা আজ মার্কিন বিনোদন জগতে ইতিহাস হয়ে গিয়েছে। শুধু তাই নয়, তাঁকে খুনির তকমাও পেতে হয়েছে। যার জেরে ১৯৯৪ সালে আত্মহত্যা করেছিলেন সোমেন।  

এহেন এক বাঙালির জীবনীতে অভিনয় করতে চলেছেন সলমন খান। সলমন খান নিজেই এই খবরের সত্যতা স্বীকার করেছেন এবং সেই সঙ্গে জানিয়েছেন, ‘‘আমেরিকায় পাড়ি দেওয়া এক বাঙালি ব্যক্তিত্বকে নিয়ে এই ছবি। ষাট দশকের শেষে আমেরিকার বুকে যিনি এমন জাদু দেখিয়েছিলেন যে আজ সেখানকার অন্যতম আইকনিক ফিগার হিসাবে স্বীকৃতি দেওয়া হয় তাঁকে। আর এই কাহিনির বিশাল অংশ শ্যুট হবে কলকাতায়।’’ 

সোমেন বন্দ্যোপাধ্যায়
সোমেন বন্দ্যোপাধ্যায়ের বাবা ছিলেন কলকাতা শহরের একজন প্রিন্টার। এহেন পরিবারের ছেলে সোমেন লস অ্যাঞ্জেলেসে পা রেখেই প্রথমে বিপুলভাবে ব্যর্থতার মুখ দেখেছিলেন। কারণ, তাঁর খোলা মোবিল গ্যাস স্টেশন এবং একটি নাইট ক্লাবের ব্যবসা মুখ থুবড়ে পড়েছিল। এর পর লস অ্যাঞ্জেলেসে ‘ডেস্টিনি টু’ নামে একটি ক্লাবকে কিনে তাকে নাইটক্লাবে পরিণত করেন। এখানেই সোমেন ‘ফিমেল মাড রেসলিং’ এবং ‘ফিমেল এক্সোটিক ড্যান্সিং নাইট’ নামে দু’টি শো শুরু করেন। এই ধরনের শো এর আগে কখনও আমেরিকার বুকে হয়নি। এরপর, জীবনের সবচেয়ে বড় অ্যাচিভমেন্ট সোমেন বন্দ্যোপাধ্যায়ের। ততদিনে তিনি মার্কিন নৈশ জীবনে ‘স্টিভ ব্যানার্জি’ নামে পরিচিতি পেয়েছেন।  

‘চিপএনডেলস’ নামে একটি মেল স্ট্রিপটিজ থিয়েটার গ্রুপ খোলেন যা আমেরিকা ও ইউরোপে সাড়া ফেলে দিয়েছিল। কিন্তু, ১৯৯০-৯১ সালে এই ‘চিপএনডেলস’-এর একাধিক প্রাক্তন মেল স্ট্রিপারকে এবং কোরিওগ্রাফারদের খুনের ষড়যন্ত্রে অভিযুক্ত হন সোমেন বন্দ্যোপাধ্যায়। এমনকী, ১৯৮৭ সালে তাঁর পার্টনার এবং ‘চিপএনডেলস’-এর কোরিওগ্রাফার নিক ডে নোয়া-র খুনেও সোমেনের হাত ছিল বলে পুলিশি তদন্তে উঠে আসে। সোমেন নাকি তাঁর আরও এক বিজনেস পার্টনারকেও খুন করতে চেয়েছিলেন। ২৬ বছরের সশ্রম কারাদণ্ডে দণ্ডিত হয়েছিলেন সোমেন বন্দ্যোপাধ্যায়। ১৯৯৪ সালের, ২৩ অক্টোবর জেলের মধ্যে আত্মহত্যা করেন তিনি। 
মার্কিন টেলিভিশনের জনপ্রিয় সিরিজ ‘এফবিআই ফাইলস’-এও সোমেনের জীবনীকে ঘিরে ‘ব্যাকস্টেজ মার্ডার’ বলে একটি কাহিনি দেখানো হয়েছে। ২০০০ সালে সোমেনকে মূল চরিত্র করে ‘দ্য চিপএনডেলস মার্ডার’ বলে একটি ছবিও তৈরি করেছিলেন টনি স্কট।  

আরও পড়ুন... 
মাদার টেরেসাকে শ্রদ্ধা জানাতে এই ছবিটি আঁকেন এক বলিউড তারকা 
সাক্ষী বদলে দিলেন ‘সুলতান’-এর কাহিনিও! ‘সুলতান-২’তে কী হবে?
সোমেন বন্দ্যোপাধ্যায়ের জীবনকে ঘিরে তৈরি হতে চলা এই ছবির নির্মাতা সলমনের নিজস্ব প্রোডাকশন হাউস। ইতিমধ্যেই ছবির চিত্রনাট্য নিয়ে কাজও শুরু হয়ে গিয়েছে। ছবিতে তুলে ধরা হবে সোমেনের ‘ডুয়াল লাইফ’— একদিকে তাঁর পরিবারে প্রতি ভালবাসা, অন্যদিকে, পেশাগত জীবনে তাঁর উপরের ওঠার আকাঙ্ক্ষা। সলমনের প্রোডাকশন হাউসের পক্ষ থেকে অমর বুতালা জানিয়েছেন, ‘সোমেন বন্দ্যোপাধ্যায়ের দুরন্ত জীবনে রয়েছে একাধিক আলো-আঁধারি বিষয়। কখনও তাঁকে লোভী এবং অর্থলোলুপ বলেও মনে হয়। আবার এক জায়গায় তাঁর কাজকর্ম মনে করায় তাঁর মধ্যে থাকা এক উদ্যোগপতিকে, যে এক ‘ইউনিক আইডিয়া’ দিয়ে বিশ্বকে মাত করে দিতে প্রস্তুত। নিজের লক্ষ্যে পৌঁছতে কখনও সোমেনের আচরণ ছিল গ্যাংগস্টারের মতোই। যার জন্য তাঁকে খুনির তকমাও পেতে হয়েছিল।’
ছবিটি সেললুয়েডে না টিভি সিরিজ হিসেবে তৈরি করা হবে, সেই নিয়েও চিন্তা-ভাবনা করছে সলমন খানের প্রোডাকশন হাউস।